KIRJALLINEN KYSYMYS E-2662/01 esittäjä(t): Mario Borghezio (NI) neuvostolle. Euroopan yhteisön toimielimiin kohdistuva terroristi-iskujen uhka.



Virallinen lehti nro 134 E , 06/06/2002 s. 0073 - 0074



KIRJALLINEN KYSYMYS E-2662/01 esittäjä(t): Mario Borghezio (NI) neuvostolle (3. lokakuuta 2001) Aihe: Euroopan yhteisön toimielimiin kohdistuva terroristi-iskujen uhka Joidenkin arvovaltaisten brittiläisten lehtien mukaan kiihkoislamilaisten terroristien joukko aikoi tehdä sariini-hermokaasua käyttäen tuhoisan terroristi-iskun Euroopan parlamenttiin helmikuun 2001 täysistunnon aikana. Koska Euroopan yhteisön toimielimet ilmeisesti ovat kiihkoislamilaisten terroristien kansainvälisten kohteiden joukossa, mihin kiireellisiin toimiin neuvosto aikoo ryhtyä, jotta toimielinten turvallisuusyksiköt pystyisivät vastaamaan terroristi-iskujen uhkaan teknisellä tasolla suorittamalla tiedustelutoimintaa mahdollisesti myös muilla kuin tavanomaisilla aseilla tehtävien terroristi-iskujen ehkäisemiseksi ja torjumiseksi? Katsooko neuvosto, että sen olisi aiheellista pyytää Euroopan unionin jäsenvaltioiden hallituksia koordinoimaan tiedustelupalvelujaan, jotta ne voivat tarkkailla unionin alueella tällä hetkellä toimivien tai muodostumassa olevien terroristiverkostojen liikkeitä ja selvittää, tuetaanko niitä jollakin tavalla, ja jos tuetaan, niin kuka niitä tukee, ja rahoitetaanko niitä liiketoiminnan avulla, sekä tutkia lisäksi pankkiyhteydet, joita terroristiverkostot ovat käyttäneet tai voivat käyttää? Yhteinen vastauskirjallisiin kysymyksiin E-2650/01, E-2662/01 ja E-2672/01 (12. helmikuuta 2002) Neuvosto kehottaa arvoisaa parlamentin jäsentä tutustumaan päätelmiin ja toimintasuunnitelmaan, jotka hyväksyttiin 20. syyskuuta 2001 (oikeus- ja sisäasioiden kokoonpanossa) kokoontuneessa ylimääräisessä neuvoston istunnossa, sekä Eurooppa-neuvoston (21. syyskuuta 2001) päätelmiin. Näissä päätelmissä mainitaan useita käytännön toimia terrorismin vastustamiseksi ja torjumiseksi. Mitä tulee Euroopan unionin jäsenvaltioiden tiedustelupalveluiden koordinointiin terrorismin vastaisessa toiminnassa, asiaan viitataan äskettäin hyväksytyissä ja edellä mainituissa teksteissä seuraavasti: 21. syyskuuta 2001 kokoontuneen Eurooppa-neuvoston hyväksymän toimintasuunnitelman kohdassa 2.3. todetaan: Jäsenvaltiot jakavat viipymättä ja järjestelmällisesti Europolin kanssa kaikki tarpeelliset terrorismia koskevat tiedot. Europoliin perustetaan mahdollisimman nopeasti terrorismin vastaiseen toimintaan erikoistunut yksikkö . Gentissä 19. lokakuuta 2001 pidetyn epävirallisen Eurooppa-neuvoston kokouksessa valtion- ja hallitusten päämiehet hyväksyivät julkilausuman, jonka 2 kohdassa mainitaan välittömästi toteutettavien ensisijaisten tavoitteiden joukossa sellaisten operatiivisten yksiköiden välisen yhteistyön vahvistaminen, joiden tehtävänä on terrorismin torjunta: Europol, Eurojust, tiedustelupalvelut, poliisin yksiköt ja oikeusviranomaiset. Kemiallisilla tai biologisilla aseilla tehtävien terrori-iskujen uhan osalta Gentin julkilausuman 5 kohdassa korostetaan, että viranomaiset ylläpitävät tehostettua valvontaa ja tiedustelupalvelujen sekä poliisi-, väestönsuojelu- ja terveysviranomaisten välistä yhteistyötä vahvistetaan. Neuvosto ilmoittaa myös arvoisalle parlamentin jäsenelle, että Euroopan komissio on äskettäin esittänyt ehdotuksen puitepäätökseksi, jonka pyrkimyksenä on muun muassa säätää yhdenmukaisesta terrorismin määrittelemisestä ja kriminalisoimisesta jäsenvaltioissa. Edellä mainittu ehdotus puitepäätökseksi on toimitettu Euroopan parlamentille lausuntoa varten ja neuvoston on erittäin nopeasti hyväksyttävä se 21. syyskuuta 2001 kokoontuneen ylimääräisen Eurooppa-neuvoston päätelmien mukaisesti. Käytännössä unionin kunkin toimielimen on ryhdyttävä toimenpiteisiin, joilla voidaan varmistaa niiden omien turvallisuusyksiköiden sopeuttaminen nykyisiin uhkiin.